I murinen be Iesu e la pouts uana i hapalana a Ramun a Perperere i Galili,
te ngö haseri i Taibirias.
U katuun u para koru i kukutieien,
taraha nori i tara a man mirakol te katoeien turu katuun ti kamei a man siki.
Be Iesu e gamon tataala seina tara tsi pokus me gum gono merena u katunun tsitsilo i tanen.
U Paska,
a kannou turu Jiu,
e sukusuku hamanasa.
Be Iesu e hula tarana me tara rena u katuun u parpara koru i la uama i tanen,
ba nonei e poeiena tere Pilip,
“Ime te hole rouara ta beret te hanou raroui u katuun teka?”
Nonei e mar ranga uu teka tega torohana menaien e Pilip.
Nonei e atei sil mami a saha a ka tego katoeien.
Be Pilip e ranga palise nen me poeiena,
“A hiholuna tara töal a tsihou ema antunan hol hase nei ta beret ba u katuun te tatei luer a mats tabubu.”
Ba töa katunun tsitsilo i tanen,
e Endru e toulana e Saimon Pita,
e poeiena i tanen,
“A töa pien tson e kana teka,
e ka mena a tolima a bali beret na huol a iena.
Kaba ema antuna noi tara katuun a parpara koru teka.”
Be Iesu e poeiena,
“Na hagum raiam u katuun.”
E kamei u garas u para tara makum ti kaien.
Ba u katuun e gumur,
a pal tson na touhaliou has na u hihase tara pal tson puku e antunaia turu 5,000.
Be Iesu e luena u beret me haniga uana tere Sunahan me molamola raneien u katuun ti gum.
Me kato has menanei u iena iesana,
ba nori e mar luaier timar ngil hapopo uaien.
Pöata ti nou hantuna hakapaien,
ba nonei e ranga meraiena u katunun tsitsilo i tanen me poeiena,
“Gone muma a mats nouba,
ara gima kato baba naien.”
Ba nori e goner a man nouban beret,
me ongo hasaputer a maloto na huol a kalobaka tara man nou ba turu katuun.
Pöata ti tareia u katuun a manka teka ba nori e poeier,
“U mana koru lahas,
nonei koru a propet tega la uama tara han i puta.”
Pöata te atei sileia e Iesu u katuun emi katsin pile kap naien bate hakinge ren,
ba nonei e la pepeisa uana tara pokus.